ভারতীয় ক্রিকেটে দু’দশকেরও বেশি সময় ধরে তিনিই ছিলেন রক্ষাকর্তা। কঠিন পরিস্থিতিতে একা লড়াই করে অসংখ্য ম্যাচ জিতিয়েছেন। শুক্রবার তাঁর পেপ টকেই উজ্জীবিত হয়ে মুম্বই সিটি এফসি’কে হারিয়ে আইএসএলে প্রথম ম্যাচ জিতল কেরল ব্লাস্টার্স এফসি। তিনি— সচিন তেন্ডুলকর। 
শুক্রবার দুপুর সাড়ে বারোটা নাগাদ কোচির টিম হোটেলে পৌঁছে যান সচিন। মধ্যাহ্নভোজ সেরেই বসে পড়েছিলেন ফুটবলারদের সঙ্গে টিম-মিটিংয়ে। মিনিট কুড়ি কথা বললেন মাইকেল চোপড়া-মহম্মদ রফিকদের সঙ্গে। তার পরেই বদলে গেল ছবিটা। সন্ধ্যায় কোচির জওহরলাল নেহরু স্টেডিয়ামে কেরল ঝড়ের সামনে কার্যত উড়ে গেল মুম্বইয়ের জয়ের স্বপ্ন। 
স্ত্রী অঞ্জলির পাশে বসে খেলা দেখছিলেন সচিন। কিন্তু ৫৮ মিনিটে মাইকেল চোপড়ার গোলের পর নিজেকে সামলাতে পারেননি তিনি। উত্তেজনায় লাফিয়ে উঠেছিলেন। 
টিম-মিটিংয়ে কী বলেছিলেন সচিন? আইএসএলে প্রথম জয়ের রাতে কোচি থেকে ফোনে রফিক বললেন, ‘‘প্রথম দু’টো ম্যাচ আমরা হেরেছি। তৃতীয় ম্যাচে ড্র করেছি। স্বাভাবিকভাবেই মানসিকভাবে আমরা বিধ্বস্ত ছিলাম। সচিন প্রথমেই বললেন, আগের ম্যাচগুলোয় ফল কী হয়েছে ভুলে যাও। তোমাদের নিজেদের ওপর যদি বিশ্বাস থাকে, তাহলে ঘুরে দাঁড়ানো কখনওই অসম্ভব নয়।’’ 
ম্যাচে ৭৬ মিনিট খেলা রফিক আরও বললেন, ‘‘সচিন নিজের উদাহরণ দিয়ে বললেন, প্রত্যেকের জীবনেই খারাপ সময় আসে। আমার ক্ষেত্রেও তার ব্যতিক্রম হয়নি। কিন্তু আমি কখনও আত্মসমর্পণ করিনি। প্রতিকূল পরিস্থিতিতেও লড়াই চালিয়ে গিয়েছি। মনে রাখতে হবে সাফল্য একমাত্র সাহসীদের সঙ্গেই থাকে।’’ সঙ্গে যোগ করলেন, ‘‘টিম-মিটিংয়ে সচিন যখন কথা বলছিলেন, মনে হচ্ছিল তখনই মাঠে নেমে মুম্বইকে হারিয়ে আসি!’’